ตกงานอีกเพียบ! “ฟอร์ด” เลิกจ้างพนักงาน 2,000 ตำแหน่ง ลุยปรับโฉมเครื่องจักรใช้สร้างรถใหม่
ตกงานอีกเพียบ! “ฟอร์ด” เลิกจ้างพนักงานชั่วคราว 2,000 ตำแหน่ง ในมิชิแกน ลุยปรับโฉมเครื่องจักรใช้สร้างรถใหม่
6 มี.ค. 2561

ผู้สื่อข่าวรายงานว่า ค่ายรถยนต์ “ฟอร์ด มอเตอร์” ประกาศยกเลิกจ้างพนักงานชั่วคราว 2,000 ตำแหน่ง ในส่วนของลูกจ้างรายชั่วโมงที่โรงงานประกอบรถยนต์ในมิชิแกน และที่โรงงานปั๊มโลหะชิ้นส่วนรถยนต์ในเวย์น เนื่องจากโรงงานเหล่านั้นมีการเปลี่ยนแปลงเครื่องมือทำงานเพื่อเอาไว้สร้างรถกระบะรุ่น Ranger และรถเอสยูวีรุ่น Bronco
โดยมีข้อมูลว่า การเลิกจ้างดังกล่าวจะเริ่มมีผลในช่วงต้นเดือนพฤษภาคมไปจนถึงเดือนตุลาคม
“ลูกจ้างที่ได้รับผลกระทบชั่วคราวเหล่านี้ จะได้รับเงิน 75 เปอร์เซ็นต์ของรายได้ หากพวกเขามีอายุงานมากกว่า 1 ปี” ฝ่ายสื่อสารแรงงานและการผลิตของฟอร์ด ระบุ
โดยลูกจ้างที่ได้รับผลกระทบเหล่านี้จะยังได้กลับมาทำงานตามเดิมด้วย เมื่อผ่านช่วงเลิกจ้างชั่วคราวไป ทั้งที่โรงงานประกอบรถยนต์ในมิชิแกนและที่อื่นๆ
อนึ่งก่อนหน้านี้ฟอร์ดเคยเปิดเผยมาแล้วถึงแผนจะปรับเครื่องมือในโรงงานไว้ทำรถยนต์เอสยูวี Bronco แต่ไม่เคยระบุถึงกำหนดการณ์ที่ชัดเจน
โดย Ford Bronco รุ่นใหม่จะดำเนินการผลิตที่โรงงานเหล่านั้นในปี 2020 ส่วนรถปิคอัพรุ่น Ranger นั้นคาดว่าจะเข้าสู่กระบวนการผลิตที่โรงงานเหล่านั้นในช่วงปลายปีนี้ ทั้งนี้ การประกาศข่าวนี้มีขึ้นในช่วงที่รถเล็กซึ่งสร้างขึ้นในโรงงานเดียวกันอย่างรุ่น Focus มียอดขายที่แผ่วลง